SL Uradni list Evropske unije C 422/1

Povzetek rezultatov letne revizije evropskih skupnih podjetij na področju raziskav, ki jo je za leto 2014 opravilo Sodišče

(2015/C 422/01)

KAZALO

Odstavek Stran Uvod 1-7 2 Informacije v podkrepitev mnenj Sodišča 8-11 3 Rezultati revizij 12-24 3 Mnenja o zanesljivosti računovodskih izkazov 12 3 Mnenja o zakonitosti in pravilnosti z izkazi povezanih transakcij 13-15 3 Poudarjena zadeva o prispevku EU k stroškom projekta ITER 16 4 Pripombe, zaradi katerih mnenja Sodišča niso vprašljiva 17-22 4 Upravljanje proračuna in finančno poslovodenje 18 4 Notranje kontrole 19-20 5 Spremljanje rezultatov raziskav, pridobljenih s projekti, in poročanje o njih 21 5 Drugo vmesno vrednotenje, ki ga je opravila Komisija 22 5 Zaključki 23-24 5 PRILOGA I – Dohodek skupnih podjetij (proračunske napovedi dohodkov, določene pravice in prejeti zneski) ter načrti delovnih mest 6 PRILOGA II – Pripombe Sodišča v letu 2014 8

UVOD

1. Sodišče je v skladu z določbami člena 287 Pogodbe o delovanju Evropske unije revidiralo zaključne račune za proračunsko leto, ki se je končalo 31. decembra 2014, ter zakonitost in pravilnost z izkazi povezanih transakcij osmih evropskih skupnih podjetij na področju raziskav (1): — Fuzija za energijo – F4E (ITER) – razvoj fuzijske energije, — Čisto nebo – čiste tehnologije zračnega prometa, — ARTEMIS – vgrajeni računalniški sistemi (2), — IMI – pobuda za inovativna zdravila, — ENIAC – nanoelektronika (3), — GCV – gorivne celice in vodik, — SESAR – raziskave o upravljanju zračnega prometa na enotnem evropskem nebu, — ECSEL – elektronske komponente in sistemi (4).

2. Člani skupnih podjetij so poleg Evropske unije (ki jo zastopa Komisija) lahko tudi razni javni in zasebni partnerji, ki prispevajo k financiranju dejavnosti, ki jih opravljajo skupna podjetja. Skupna podjetja se ravnajo po dvostranskem modelu, pri katerem sodelujeta Evropska komisija in industrija, ali pa tristranskem modelu, pri katerem sodelujejo tudi države članice (5). Skupna podjetja imajo pomembno vlogo pri izvajanju raziskovalnih politik na posameznih področjih.

3. Sodišče je kot v prejšnjih letih revidiralo zakonitost in pravilnost transakcij. Toda leto 2014 je prvo, v katerem je v skladu s členom 208(4) finančne uredbe EU in členom 107(1) nove okvirne finančne uredbe za agencije in druge organe zaključna računa dveh skupnih podjetij (Fuzija za energijo – F4E (ITER) in SESAR) preveril neodvisen zunanji revizor (revizijsko podjetje). Sodišče je pri svojem mnenju o teh zaključnih računih upoštevalo revizijsko delo, ki ga je opravil neodvisni zunanji revizor, in ukrepe, sprejete v odziv na revizorjeve ugotovitve. Za druga skupna podjetja je Sodišče samo opravilo revizijsko delo v zvezi z zaključnimi računi.

4. V tem povzetku je pregled rezultatov letnih revizij skupnih podjetij, ki jih je Sodišče opravilo za proračunsko leto 2014. Namen pregleda je omogočiti analizo in primerjavo specifičnih poročil o zaključnih računih skupnih podjetij za leto 2014, ki jih je pripravilo Sodišče. V objavljenih specifičnih letnih poročilih so predstavljeni mnenja in pripombe Sodišča ter odgovori skupnih podjetij. Ta povzetek ni revizijsko poročilo ali mnenje.

5. Skupna proračunska napoved dohodkov (6) skupnih podjetij za leto 2014 je znašala 1,9 milijarde EUR (2,2 milijarde EUR za leto 2013), kar je 1,6 % splošnega proračuna EU za leto 2014 (1,7 % za leto 2013). Od prejetih zneskov je bilo 1 224 milijonov EUR (686 milijonov EUR leta 2013) iz splošnega proračuna EU, 204 milijone EUR (134 milijonov EUR leta 2013) pa so namenili industrijski partnerji in člani skupnih podjetij. Povečanje prispevkov Komisije in države gostiteljice ITER za F4E v letu 2014 pojasnjuje večino povečanja prejetih zneskov.

6. V skupnih podjetjih je zaposlenih 432 (414 leta 2013) stalnih in začasnih uradnikov, kar je manj kot 1 % vseh uradnikov EU, odobrenih v okviru splošnega proračuna EU (za podrobnosti glej Prilogo I).

7. Čeprav je finančno tveganje pri skupnih podjetjih v primerjavi s celotnim proračunom EU majhno, ta podjetja pomenijo veliko tveganje za ugled Unije, saj so glavno orodje za izvajanje raziskovalne strategije EU, prav tako pa so kot del javno-zasebnega partnerstva zelo prepoznavna med industrijskimi partnerji, s katerimi sodelujejo.

INFORMACIJE V PODKREPITEV MNENJ SODIŠČA

8. Za dve skupni podjetji, ki ju je revidiral neodvisni zunanji revizor, je Sodišče pregledalo delo revizijskih podjetij v skladu z mednarodnimi standardi revidiranja. Sodišče je pri oblikovanju svojega mnenja o zanesljivosti računovodskih izkazov, ki ga je izrazilo v specifičnih letnih poročilih, upoštevalo delo revizijskih podjetij.

9. Sodišče pridobi z delom zasebnih revizijskih podjetij dovolj zagotovila, da lahko to delo uporabi kot podlago za svoja revizijska mnenja o zanesljivosti računovodskih izkazov.

10. Sodišče ostaja izključno odgovorno za revidiranje zakonitosti in pravilnosti transakcij. Revizijski pristop, ki ga je uporabilo, vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornih in kontrolnih sistemov. To dopolnjujejo dokazi, pridobljeni z delom drugih revizorjev ter analizo poslovodskih predstavitev in letnih poročil o dejavnostih. Tudi revizija za leto 2014 je bila posebej osredotočena na naknadne revizije.

11. Za preostalih šest skupnih podjetij je Sodišče še naprej opravljalo tako revizijo zakonitosti in pravilnosti z izkazi povezanih transakcij kot revizijo zanesljivosti računovodskih izkazov.

REZULTATI REVIZIJ

Mnenja o zanesljivosti računovodskih izkazov

12. Zaključni računi vseh skupnih podjetij v vseh pomembnih pogledih pošteno predstavljajo njihov finančni položaj na dan 31. decembra 2014 ter njihov poslovni izid in denarne tokove za tedaj končano leto v skladu z določbami finančnih uredb, ki se zanje uporabljajo, in računovodskimi pravili, ki jih je sprejel računovodja Komisije.

Mnenja o zakonitosti in pravilnosti z izkazi povezanih transakcij

13. Po mnenju Sodišča so transakcije, povezane z letnimi računovodskimi izkazi za leto, ki se je končalo 31. decembra 2014, v vseh pomembnih pogledih zakonite in pravilne za pet skupnih podjetij (F4E, Čisto nebo, GCV, IMI in SESAR) od osmih.

14. Revizija zahtevkov za povračilo stroškov projektov je bila pri skupnih podjetjih ARTEMIS in ENIAC v skladu z veljavnimi upravnimi dogovori prenesena na nacionalne organe financiranja. ARTEMIS in ENIAC sta od nacionalnih organov financiranja prejela revizijska poročila, vendar kakovosti teh revizij nista sistematično ocenila. Sodišče je ocenilo revizijske strategije, vključno z revizijskimi poročili, treh nacionalnih organov financiranja. Uporabljene metodologije skupnima podjetjema niso omogočale izračuna zanesljive ponderirane stopnje napake niti stopnje preostale napake. Posledično je Sodišče prišlo do zaključka, da razpoložljive informacije o izvajanju strategije naknadnih revizij teh dveh skupnih podjetij ne zadoščajo za sklep o tem, ali to ključno kontrolno orodje uspešno deluje (7). Zato je Sodišče izreklo mnenje s pridržkom (8).

15. Skupno podjetje ECSEL je prevzelo projekte skupnih podjetij ARTEMIS in ENIAC. Upravni dogovori, ki so bili sklenjeni med skupnima podjetjema ARTEMIS in ENIAC ter nacionalnimi organi financiranja države članice še vedno veljajo tudi po združitvi v Skupno podjetje ECSEL (9). Zaradi stanja, opisanega v odstavku 14, je Sodišče za projekte, ki sta jih začela ARTEMIS in ENIAC, izdalo tudi mnenje s pridržkom za ECSEL.

Poudarjena zadeva o prispevku EU k stroškom projekta ITER (10)

16. Svet je leta 2010 (11) za Skupno podjetje Fuzija za energijo prispevek EU h gradbeni fazi projekta ITER ocenil na 6,6 milijarde EUR. Za ta znesek obstaja veliko tveganje, da se bo povečal, zlasti zaradi sprememb obsega projektnih izdelkov in sedanjega časovnega načrta, ki naj bi bil nerealen. V zadnji oceni je primanjkljaj do zaključka gradbene faze projekta znašal 428 milijonov EUR. V času revizije (marca 2015) so zamude v gradbeni fazi projekta po oceni Skupnega podjetja znašale vsaj 43 mesecev. V zvezi s temi tveganji Skupno podjetje razvija sistem na ravni pogodb za redno spremljanje odstopanj stroškov, ni pa še posodobilo vrednotenja svojega prispevka k projektu ITER po zaključku gradbene faze. Vendar pa si Skupno podjetje zdaj prizadeva za izvajanje akcijskega načrta za obravnavo glavnih omejitev, ki zdaj vplivajo na razvoj projekta.

Pripombe, zaradi katerih mnenja Sodišča niso vprašljiva

17. Sodišče je izrazilo 55 pripomb (55 leta 2013) o vseh skupnih podjetjih, v katerih je poudarilo pomembne zadeve. Pregled pripomb je v Prilogi II. Najpogostejše pripombe so povzete spodaj.

Upravljanje proračuna in finančno poslovodenje

18. Pripombe pod tem naslovom so osredotočene na tri področja: — stopnja izvrševanja proračuna: stopnja izvrševanja proračuna za odobritve za prevzem obveznosti je znašala med 90 % in 100 % (razen za ARTEMIS in ENIAC, za katera je znašala med 38 % in 43 %, ker so se v šestih mesecih izvrševala odobrena proračunska sredstva, sprejeta za vse leto), stopnja izvrševanja proračuna za odobritve plačil pa je znašala med 74 % in 100 %. Ta stopnja za GCV in IMI znaša 74 %, za SESAR pa 80 %, kar pojasnjujejo predvsem zamude pri financiranju projektov, — razpisi za zbiranje predlogov in izvajanje projektov: razen ARTEMIS, za katerega je končna stopnja odobrenih proračunskih sredstev za razpise za zbiranje predlogov znašala samo 48 % (49 % dne 31. decembra 2013) vsega proračuna, ki je bil na voljo za kritje operativnih odhodkov v celotnem obdobju obstoja Skupnega podjetja, so druga skupna podjetja dosegla stopnjo med 90 % in 100 %, — institucije in organi morajo vsako leto pripraviti poročilo o upravljanju proračuna in finančnem poslovodenju (12). Informacije, ki so jih v tem poročilu zagotovila skupna podjetja, so bile neusklajene in pogosto nepopolne. Komisija bi morala zagotoviti navodila o naravi in vsebini poročila.

Notranje kontrole

19. Naknadne revizije so glavno orodje skupnih podjetij za zagotavljanje, da so stroški, ki jih prijavijo upravičenci in/ali partnerji, upravičeni in točni. Vsa razen ECSEL (13) so sprejela strategijo naknadnih revizij, pet skupnih podjetij pa je izvedbo naknadnih revizij oddalo neodvisnim zunanjim revizijskim podjetjem. Sodišče je v treh primerih (glej odstavka 14 in 15) izreklo mnenje s pridržkom, in sicer zaradi neustreznega izvajanja strategije naknadnih revizij.

20. Za F4E Sodišče ugotavlja, da je bil dosežen bistven napredek, čeprav je Skupno podjetje v času revizije (marca 2015) še vedno obravnavalo več ključnih ukrepov. Še vedno je treba povečati konkurenco v postopkih oddaje javnega naročila, ki imajo v okviru F4E osrednji pomen za izvajanje projekta ITER. Pri razpisih za nepovratna sredstva je bil v povprečju prejet le en predlog na razpis, enako kot v letih 2013 in 2012.

Spremljanje rezultatov raziskav, pridobljenih s projekti, in poročanje o njih

21. Spremljanje rezultatov raziskav in poročanje o njih je določeno v Sedmem okvirnem programu, v katerem je vzpostavljen sistem spremljanja in poročanja, ki zajema varstvo, razširjanje in prenos rezultatov raziskav. Skupna podjetja so v sporazume o nepovratnih sredstvih, ki so jih podpisala s člani in drugimi upravičenci, vključila posebne določbe o pravicah intelektualne lastnine ter razširjanju raziskovalnih dejavnosti in rezultatov. Izvajanje teh določb skupna podjetja spremljajo v različnih fazah financiranih projektov in od leta 2014 je bil dosežen znaten napredek. Toda za izpolnjevanje zahtev programa Obzorje 2020 in boljše prispevanje k razširjanju rezultatov raziskav Sedmega okvirnega programa je treba čim bolj okrepiti sodelovanje med skupnimi podjetji in Komisijo, zlasti v zvezi z nadaljnjim vključevanjem podatkov nekaterih skupnih podjetij v sisteme Komisije.

Drugo vmesno vrednotenje, ki ga je opravila Komisija

22. Komisija je drugo vmesno vrednotenje opravljala leta 2013 in v začetku leta 2014. Ocenjena je bila ustreznost, učinkovitost, uspešnost in kakovost raziskav v vseh skupnih podjetjih (razen v F4E). Akcijski načrti, ki so bili sprejeti kot rezultat poročil, so se izvajali v vseh skupnih podjetjih.

ZAKLJUČKI

23. Vsa skupna podjetja so pripravila zanesljive računovodske izkaze, vendar so bila za tri podjetja za leto 2014 izrečena mnenja s pridržkom o zakonitosti in pravilnosti z izkazi povezanih transakcij.

24. Postopke bi bilo mogoče izboljšati, zlasti izvajanje strategije naknadnih revizij in sodelovanje s Komisijo pri vključevanju rezultatov raziskav, v primeru F4E pa bi bilo treba izboljšati tudi mehanizme za kontrolo stroškov.

(1) Leta 2014 sta bili ustanovljeni dve skupni podjetji: Skupno podjetje BBI (Skupno podjetje za industrijske panoge, ki temeljijo na rabi biomase) in Skupno podjetje Shift2Rail. Ti skupni podjetji v letu 2014 še nista postali finančno neodvisni od Komisije, zato Sodišče ni revidiralo njunih zaključnih računov.

(2) 27. junija 2014 sta se skupni podjetji ARTEMIS in ENIAC združili zaradi ustanovitve Skupnega podjetja ECSEL. Zaradi združitve poročilo Sodišča za Skupno podjetje ARTEMIS zajema proračunsko obdobje od 1. januarja do 26. junija 2014.

(3) 27. junija 2014 sta se skupni podjetji ENIAC in ARTEMIS združili zaradi ustanovitve Skupnega podjetja ECSEL. Zaradi združitve poročilo Sodišča za Skupno podjetje ENIAC zajema proračunsko obdobje od 1. januarja do 26. junija 2014.

(4) Skupno podjetje ECSEL je nadomestilo in nasledilo skupni podjetji ENIAC in ARTEMIS, ki sta bili uradno ukinjeni 26. junija 2014. Zato revizija Sodišča za Skupno podjetje ECSEL zajema proračunsko obdobje od 27. junija do 31. decembra 2014.

(5) Skupna podjetja, ki se ravnajo po dvostranskem modelu, so Čisto nebo, IMI, GCV in SESAR. Podjetja s tristranskim modelom so ARTEMIS, ENIAC in ECSEL. Člani Skupnega podjetja Fuzija za energijo – F4E (ITER) so Euratom, ki ga zastopa Evropska komisija, države članice Euratoma in druge države, ki so z Euratomom sklenile sporazume o sodelovanju na področju nadzorovane jedrske fuzije in izrazile željo, da bi postale članice (dne 31. decembra 2014: Švica).

(6) Proračunska napoved dohodkov pomeni odobritve za prevzem obveznosti (končni proračun).

(7) ARTEMIS in ENIAC sta leta 2014 začela izvajati skupni akcijski načrt za ublažitev tega mnenja s pridržkom. Načrt zajema obiske nacionalnih organov financiranja in preučitev njihovih sistemov.

(8) Sodišče izreče mnenje s pridržkom, kadar revizor pridobi zadostne ustrezne revizijske dokaze in ugotovi, da so napačne navedbe ali neskladnosti v zaključnem računu ali transakcijah, povezanih z računovodskimi izkazi, pomembne, vendar ne vseobsegajoče. Sodišče izreče mnenje s pridržkom tudi, kadar revizor ne more pridobiti zadostnih ustreznih revizijskih dokazov, na katerih bi temeljilo njegovo mnenje, in so možni učinki te nezmožnosti za zaključni račun ali transakcije, povezane z računovodskimi izkazi, pomembne, vendar ne vseobsegajoče (kot je navedeno v odstavkih 14 in 15). Vseobsegajoči učinki so tisti, ki po revizorjevi presoji niso omejeni na posebne elemente, izkaze ali postavke ali, če so omejeni nanje, pomenijo ali bi lahko pomenili precejšen delež računovodskih izkazov.

(9) ECSEL nadaljuje izvajanje skupnega akcijskega načrta, ki sta ga leta 2014 začela izvajati ARTEMIS in ENIAC za ublažitev tega mnenja s pridržkom.

(10) Odstavek o poudarjeni zadevi se uporablja zato, da se bralčeva pozornost usmeri na zadevo, ki v računovodskih izkazih ni pomembno napačno navedena, vendar je tako pomembna, da je bistvena za bralčevo razumevanje računovodskih izkazov.

(11) Sklepi Sveta o stanju projekta ITER z dne 7. julija 2010 (sklic 11 902/10).

(12) Člen 142 Uredbe (EU, Euratom) št. 966/2012 (UL L 298, 26.10.2012, str. 1), člen 93 Delegirane uredbe Komisije (EU) št. 1271/2013 (UL L 328, 7.12.2013, str. 42) in člen 39 Delegirane uredbe Komisije (EU) št. 110/2014 (UL L 38, 7.2.2014, str. 2).

(13) Skupno podjetje ECSEL še ni sprejelo strategije naknadnih revizij za svoje projekte.

PRILOGA I Dohodek skupnih podjetij (proračunske napovedi dohodkov, določene pravice in prejeti zneski) ter načrti delovnih mest SKUPNO PODJETJE Matični GD Področje 2014 2013 Proračunska napoved dohodkov (1) Določene pravice (2) Prejeti zneski (3) Načrt delovnih mest (4) (5) Proračunska napoved dohodkov (1) Določene pravice (2) Prejeti zneski (3) Načrt delovnih mest (4) 1 ARTEMIS (do 26. junija 2014) GD komunikacijska omrežja, vsebine in tehnologijo raziskave 2 2 24 000 8 63 193 2 0 1 00 000 (15) 3 2 6 43 708 3 2 6 47 545 2 0 1 23 350 15 2 ČISTO NEBO GD za raziskave in inovacije raziskave 22 9 2 41 764 18 9 3 16 793 9 8 5 85 400 37 30 6 0 43 097 22 7 0 00 428 12 4 6 13 566 24 3 ENIAC (do 26. junija 2014) GD komunikacijska omrežja, vsebine in tehnologijo raziskave 2 7 20 633 1 0 22 580 5 4 1 44 250 (15) 17 2 6 96 508 17 2 6 08 748 3 6 5 29 216 15 4 FUZIJA ZA ENERGIJO GD za raziskave in inovacije raziskave 1 16 8 8 25 456 1 16 8 8 25 456 72 0 9 17 805 262 1 29 7 0 13 166 1 29 6 9 52 709 24 5 0 02 495 262 5 GORIVNE CELICE IN VODIK – GCV GD za raziskave in inovacije raziskave 11 2 9 19 000 10 8 3 84 000 6 9 3 79 993 26 7 4 4 82 039 7 3 6 72 484 5 6 3 93 265 20 6 POBUDA ZA INOVATIVNA ZDRAVILA – IMI GD za raziskave in inovacije raziskave 22 3 2 94 603 20 7 4 33 859 16 5 6 27 993 37 25 5 7 15 919 25 4 4 35 104 12 5 8 29 159 36 7 SESAR GD za mobilnost in promet raziskave 1 3 1 19 600 1 3 0 46 425 9 4 7 53 384 42 8 4 2 22 608 6 4 0 66 631 7 7 5 35 515 42 8 ECSEL (od 27. junija 2014) GD komunikacijska omrežja, vsebine in tehnologijo raziskave 15 8 2 45 086 15 8 3 18 481 4 60 000 28 ni relevantno ni relevantno ni relevantno ni relevantno Skupaj 1 91 0 5 90 142 1 84 7 2 10 787 1 22 3 9 67 872 432 2 22 2 8 17 045 2 12 1 3 82 649 68 6 0 26 566 414 (1) Proračunska napoved dohodkov pomeni odobritve za prevzem obveznosti (končni proračun). (2) Določene pravice pomenijo odobrene obveznosti. (3) Prejeti zneski pomenijo denarni prispevek Evropske komisije med letom. (4) Končni proračun. (5) Skupni podjetji ARTEMIS in ENIAC sta se 27. junija 2014 združili zaradi ustanovitve Skupnega podjetja ECSEL. Njunih skupno 30 delovnih mest je bilo pretvorjenih v 28 delovnih mest v Skupnem podjetju ECSEL. 31. decembra 2014 je bilo skupno število delovnih mest torej 432.